
_______________________________________________________________
Herois de vinyeta amb globus incorporats
Salta la notícia: Panini Còmics, que té la seu a Torroella de Montgrí, editarà per primera vegada en català un Spiderman del veterà segell nord-americà Marvel Comics de Nova York, que Panini distribueix aquí en exclusiva des de fa temps. Això se sap l'endemà de l'estrena oficial de «La Chispa», un espectacle de teatre emergent, d'aquell que batega amb el cor, com diu el lema de les sales que hi participen, però també l'excusa per muntar una botiga especialitzada en còmics, com si fos una extensió del popular Saló del Còmic, en un reduït local del Raval als voltants del carrer de l'Hospital de Barcelona, lluny esclar del temple del còmic del Passeig de Sant Joan.
Segurament que la notícia de l'Spiderman del segell català Panini Còmics interessaria als personatges que, en la ficció creada pel dramaturg Marc Angelet (Barcelona, 1977), porten la botiga que han creat amb els estalvis d'una de les integrants —la jove emprenedora que no ha llegit mai ni un còmic— i on fan de dependents un parell de joves seguidors del gènere que se saben, com si fos la taula del 2 —o la del 7— els patronímics dels personatges, les seves aventures, les frases més cèlebres i les històries que s'han empassat en vinyetes.

Amb embolcall de còmic, doncs, i amb una estructura teatral que sembla que estigui feta de vinyetes, amb algunes mirades al cinema d'animació o dels videojocs, els quatre protagonistes i un o una presumpta voluntària d'entre els presumptes espectadors s'endinsen en una història d'herois i antiherois, no com els dels còmics que acostumen sempre a vèncer, sinó com els que viuen immersos en la crueltat d'un sistema que els anul·la, els ofega i no els permet aixecar el cap.

«La Chispa», doncs, que és el malnom d'un personatge absent a l'obra però també prou present per acabar movent els fils de l'acció i que ha irromput recentment a la ciutat, sota l'antifaç d'una màscara de la justícia que el fa més fort, lidera les protestes i les accions que tenen com a epicentre la plaça de Catalunya i, ni que no s'esmenti, tot té una pinta del ja llunyà moviment del 15-M, amb el despertar de la consciència de les escletxes semblants a un gruyère que té l'stablishment.

La botiga de ficció de còmics del Raval, com un símbol d'un món ideal que s'esfondra, és també el pou d'il·lusions trencades, de falses expectatives, de promeses enganyoses i de la precarietat juvenil dels que no tenen feina, que no poden fer front al lloguer, que descobreixen que el feixisme del temps dels avis reviscola i que la frustració els esmicola l'esperança guanyada a pols.

Davant de la incertesa, benvinguts siguin de nou, doncs, els superherois, ni que sigui en vinyeta. El superheroi de tots ells és La Chispa, un valent amb capa i antifaç, capaç ell tot sol de frenar un desnonament, plantar cara a la policia, moure les masses i posar el barri i la ciutat de panxa enlaire. Marc Angelet, l'autor, diria que no gosa anar més enllà incitant a la violència, però es respira a fora els dies de cremes de contenidors i, ara mateix, les revoltes de les “banlieus” franceses arran de la mort d'un adolescent d'origen algerià a mans d'un gendarme amb el gatell fluix. La Chispa juga amb foc també ni que no encengui contenidors. Fins que un dia la policia és a punt de detenir-lo, abans que els protagonistes de la història l'amaguin al terrabastall de la botiga de còmics del Raval.

Espectacle fruit d'un projecte de creació que es respira en  tota la interpretació de la companyia. A vegades, com deia, amb un excés de diferents plans que pot despistar els espectadors, malgrat que la història és circular i al final tot s'aclareix, amb diàlegs a quatre bandes intercalats i amb minimonòlegs interns que marquen la diferència entre els herois de ficció —aquests que durant tant de temps han parlat a les vinyetes en espanyol— i els herois de debò —els que en català toquen de peus a terra a la botiga de còmics, ni que hi perdin els quatre xavos que hi han invertit.

Hi ha a «La Chispa» un garbuix lingüístic bilingüe del qual diria que s'abusa sense que sigui necessari i que, més que ajudar al bon desenvolupament de la trama, el que fa és posar-hi crosses volgudament quan fins i tot es qüestionen si el tal “Chispa” s'hauria de dir “Guspira”. És el mateix dilema entre fer llegir uns titulars de La Vanguardia en l'edició en espanyol en comptes de l'edició catalana (com passa en una de les escenes) o parlar de policia en sentit genèric en comptes de Mossos d'Esquadra com a policia catalana si on actuen és, precisament, a la plaça de Catalunya. Matisos de dramatúrgia plenament reversibles i encara més quan tots els intèrprets actuen perfectament en català.

Si un valor tenen els projectes de creació com aquest és que aporten l'oportunitat de donar a conèixer intèrprets joves que altrament potser quedarien inicialment en l'anonimat. Els que protagonitzen «La Chispa» han tingut aquesta oportunitat, sota la tutela d'un dramaturg de llarg recorregut i un tàndem directiu amb experiència, i els programadors tenen ara l'opció d'alliberar-los de les “vinyetes” i oferir-los altres opcions escèniques.

Energia n'hi ha. Ofici ben après, també. Ganes per treballar, del tot. Amb «La Chispa», a més, tenen tots els recursos i atractius per xuclar espectadors joves a les grades del teatre, ja siguin, com ells, friquis o no, rarets o no, amants del còmic o no, o usuaris o no del val de 400€ amb finalitats culturals per als joves que en fan divuit i s'enfronten a la majoria d'edat, fins i tot per votar com a autèntics herois de vinyeta amb globus incorporats.

Andreu Sotorra. Clip de Teatre, 30 juny 2023.

Entre un misto i el bosc

(Vist l'assaig general del 20 de juny, previ a l'estrena del Grec)

Marc Angelet torna al seu univers gore de Macbeth con queso i Call Center poblat de persones anònìmes, fracassades en un espai marginal. Potser la diferència, respecte els dos títols anteriors és que, aparentment, els venedors d'aquesta botiga de còmics hi són per convicció. Però la ruina és la mateixa. Voldrien viure en un món en què els seus compradors de revistes fossin veritables responent otakus.

En Manu i en Bruno son amics de la infancia. Els ha unit compartir les lectures dels Superherois de la Marvel, que ara han de compartir estanteria amb els Manga. Quasi tot es publica en castellà. Però ells ofereixen també el Manga en català. Han pogut assumir el traspàs de la botiga gràcies a la seva amiga comuna, que ha invertit els diners potser com a rebuig als seus pares i una vida aparentment regalada. La peripècia d'aquests protagonistes seria similar a la d'altres comerços que no quadren els balanços (com els de fruites de Kiss me love o el basar d'El Chinabum). Al darrere, ho demana l fet teatral, hi transita una raó amagada que fa esclatar l'acció. Darrere dels lectors de superherois hi ha el somni de fer una acció valerosa per a la comunitat, el desig de volar o de frenar un tren per evitar una tràgica col·lisió. anar amb una mena de pijama i els calçotets per fora dota la persona d'una posició privilegiada per a destacar. I des d'aquest pedestal, una acció heroica esdevé mediàtica. Bé que ho canten els d'Amics de les Arts a Súper Bon noi.

El públic de l'Akadèmia entra per la botiga del manga i es refugia a les butaques de sempre. Però aquest passar per les cortines d'entrada ja dóna la sensació d'entrar en un espai nou. La interpretació dels quatre intèrprets (Lluís Català, Maria Frias, Miguel Gómez i Núria Orellana) són de traca. Amb una energia positiva, escoltant-se fins a l'extrem i vivint la història absolutament paranormal com si estigués passant en aquell mateix instant. El treball que ha fet l'Akadèmia amb els sis joves seleccionats els ha obert les portes a la professió. Es percep que s'ha tingut molt més temps per cuinar l'acció i d'anar-la elaborant amb un equip conjuntament (amb la codirecció d'Iban Beltran i Ana Pérez García).

El canvi d'idioma serveix per revelar els petits monòlegs a públic que expliquen les raons perquè aquell personatge es troba en aquella botiga. I quins són els seus desigs i frustracions, que funcionen com a termòmetre de la desesperança dels joves. En realitat, el que respiren els intèrprets és ben al contrari del que expressen els seus personatges. Perquè hi ha unes ganes d'agradar, de disfrutar de cada rèplica, de cada moviment assajat, que transmet potencia als espectadors, atrapats per un thriller tendre i amb ganes que algú doni la clau perquè el món sigui una mica millor. Aquesta guspira és el misto que hauria d'encendre la revolució,. La necessiten però no saben organitzar-la. Son contradictoris des d'ells mateixos. Se senten aclaparats i potser per això es refugien en la fantasia del còmic. Sense saber-ho aquests personatges són deixebles de John Fisherman, el pescador que convida a cremar (literalment) els diners a Money for free.

Dèiem que Marc Angelet ha tornat al gore de fa més una dècada. Cert. Però ho fa amb una escriptura teatral molt més complexa i que fa molt més suggerent la trama. Hi intercal·la dobles històries en algunes escenes que permeten veure una situació en diferents espais temporals, com en una tridimensionalitat temporal, ente l'a part de la Kas (la noia estranya caçada al vol per Tínder) amb l'aparició d'El chispa, un heroi que comença a ser referent al Raval, gràcies a les publicacions que es pengen per les xarxes. El còmic també era el punt d'arrencada de Jo sóc la fúria, un treball en què traspua violència des del còmic.

Engeguem el seguiment del Grec amb una peça que puja molt les expectatives, des d'una simplicitat evident però amb una força excel·lent. Podria representar-se als menjadors de cases particulars i esdevindria rastre per encendre una metxa contra l'inconformisme. Una primera onada que la societat en bloc ha d'escoltar si no vol que vagi prenent cos la distopia sanguinària de Wajdi Moauwad de Cels. De moment, la sang del jersei és només kètchup com la de Macberh con queso. A la premsa, recentment, un individu es va atrevir a agredir personal guarnit de superheroi mentre que hi ha indignació per la persona que va morir en un Call center mentre els seus companys no podien deixar d'atendre les trucades... La veritat sembla, sovint, més ficció que la que planteja Marc Angelet.

Jordi Bordes, Recomana, 22 juny 2023
El Raval de les superheroïcitats

Què cal fer, amb els superherois? D’aquí no res (menys de tres anys) el món estarà celebrant el norantè aniversari de la publicació de la primera aventura de The Phantom, definit per alguns experts com una barreja entre El Zorro, Tarzan (els seus actes justiciers tenien originàriament ambientació africana) i el mateix rei Artur, i considerat oficialment com el primer superheroi de la historia ( tot i no disposar en el seu cas de superpoders), i el primer d’aquests personatges que es va enfundar unes malles a l’hora de posar-se a salvar el món. Dos anys després aterrava des de Krypton un Superman dotat ja ell sí de superpoders ben coneguts per tothom. I, durant molt de temps, ningú va  gosar disputar-li la seva supremacia en el territori de les superheroïcitats, Fins que li van  acabar sortint competidors molt forts, que amb el pas dels anys, no han parat de créixer, fins arribar a formar un veritable univers paral·lel amb milions i milions de seguidors. Només cal recordar que mentre els primers superherois impresos en forma de còmic acabaven com a molt protagonitzant alguna pel·lícula de sèrie B o disposant d’una modesta sèrie televisiva, els d’ara mateix dominen una part fonamental del mercat cinematogràfic: cadascuna de les seves aventures requereix una inversió astronòmica, que acostuma a veure’s recompensada per no menys astronòmiques recaptacions.

Tot això segur que ho sabeu ja molt bé, si formeu part de la clientela habitual d’aquests temples del món del còmic que, per posar un exemple casolà, a Barcelona s’han ubicat al Passeig de Sant Joan. I de ben segur que als joves emprenedors que han obert la botiga en la qual té lloc l’acció de “La chispa” (una botiga força ben resolta a nivell escenogràfic per Sebastià Brosa) voldrien estar facturant tant (o com a mínim, la meitat) del que facturen aquells altres establiments. Però de moment, la cosa no acaba de rotllar com caldria.
És clar que quan ets un friqui molt friqui del tema i et sents molt a gust envoltat per aquests tresors impresos que t’han ajudat a superar moments difícils, potser acabes relativitzant un xic massa el component mercantil de l’operació. Per contra, si ets la noia que ha ficat a la botiga tots els calers necessaris per a que aquesta hagi pogut pujar la persiana i trobes que els teus socis es relaxen una mica massa a l’hora de buscar-li rendibilitat comercial a les vinyetes, la cosa ja canvia molt. Ara només falta que es planti a la botiga una convidada que tingui o no tingui poders, una mica rareta sí que sembla. Això , per no desvetllar allò que s’amaga al magatzem d’aquest local.

Però tornem als antecedents dels superherois.  El cas és que, des de la seva ampul·lositat, cap de les grans superproduccions cinematogràfiques a les quals em referia abans deixa de plantejar els mateixos dilemes que plantejaven ja les primeres vinyetes de Superman des d’una perspectiva evidentment més naïf. Dilemes relacionats amb la dualitat d’uns essers deutors en molts sentits de la mitologia grega que amb un simple moviment de capa (en altres temps) o amb una espatarrant exhibició d’efectes especials (en els temps actuals), poden passar com si res de presentar-se amb una normaleta aparença humana, a quedar investits d’una dimensió sobrehumana.
I dilemes relacionats també sovint amb l’ètica d’unes accions justicieres que, alhora, posen en mans d’aquesta colla de salvadors unes possibilitats de control de la humanitat com a mínim inquietants, segons  com te les miris. I aquí hi venen a jugar també un paper important les nemesi dels superherois. Ara que està al caure la seqüela (aquest cop, amb Lady Gaga fent-li companyia a Joaquin Phoenix) de l’admirable “Joker”, cal recordar la dimensió diguem-ne que política que acaba adquirint a la pel·lícula aquest embogit personatge assassí, erigit d’alguna manera en líder de les masses que, com ell mateix, han patit les conseqüències d’un sistema depredador que deixa constantment al seu pas persones danyades transformades en joguines trencades.
A un nivell més casolà, menys dramàtic i molt menys apocalíptic, també La Chispa que ara ens parla  a través dels quatre personatges creats per Marc Angelet tot fent ús d’un molt qüestionable bilingüisme , pertanyen a aquesta  mateixa categoria. I és per això mateix, pel que pot somiar en convertir-se en un superheroi fet a mida del barri del Raval, sempre hi quan els Mossos d’esquadra li permetin. Per cert: ho saben els personatges que els Mossos, com a policia de Catalunya que són , estan obligats a entendre i parlar el català? Ho dic per allò de l’artificial canvi d’idioma.

Angelet dibuixa amb eficàcia el caràcter d’aquest quartet que és alhora un quintet. I el fa protagonitzar una superheroica comèdia amb els seus racons foscos (tant els còmics  com el cinema portent molt de temps recordant-nos de quina forma la foscor és sempre indissociable dels superherois) que assenyala també amb quatre pinzellades de quina forma aquests éssers de ficció ens poden servir per canalitzar frustracions i precarietats, quan ens sembla que sense l’ajut d’un superpoder, no ens en sabrem sortir. 
I el seu text dona lloc a un espectacle ben tramat, simpàtic, molt agradable de veure, lleuger, tot i que potser no especialment original ( donada l’extensió que té la cultura del còmic, podríem trobar-li a l’obra d’Angelet molts referents sovint també més maliciosos que els que trobem aquí) i no especialment incisiu. Un espectacle ben dirigit per Iban Beltran i Ana Pérez García que, per damunt de tot, ens ofereix l’oportunitat de trobar-nos amb quatre excel·lents joves intèrprets carregats de molt prometedores possibilitats. I que (frikis del còmic a banda) maneja amb habilitat un llenguatge escènic ben capaç de connectar amb el públic més jove, sense perdre de vista alhora al que no ho és tant, o al que ho és molt menys del que ho són els seus personatges.
Ramon Oliver, Recomana, 29 juny 2023

Superherois en la precarietat

Fa just un any, els teatres de proximitat aplegats en la iniciativa On el teatre batega van preparar unes lectures dramatitzades amb una selecció d’intèrprets joves, emmarcat en el cicle El batec del Grec. L’objectiu era crear una companyia de joves i estudiants amb una certa formació, però sense pràcticament experiència professional, que poguessin assumir el repte de crear un espectacle professional pel Grec. No es van seleccionar només els integrants de la companyia, sinó també el text sobre el qual es volia treballar. La proposta seleccionada finalment ha estat La Chispa de Marc Angelet, un home amb més de vint-i-cinc anys de carrera i molts èxits a l’esquena com a dramaturg (Life spoiler, Voyager, o Lapònia i Una teràpia integral, ambdues amb Cristina Clemente) i director (Mala broma, Infanticida, etc.). El text, divertit i sense grans pretensions, és un artefacte ideal per treballar amb intèrprets joves.
Durant el col·loqui posterior a la funció, tant els intèrprets com els directors, Iban Beltran i Ana Pérez García, destacaven l’aprenentatge mutu que ha suposat aquest projecte. Pérez Garcia (qui ja va estar involucrada en el Romeu i Julieta de La Brutal, espectacle que va causar sensació entre el jovent) demostrava el seu entusiasme per poder dirigir aquesta companyia d’intèrprets per l’energia que li transmetien. I aquest és sens dubte el punt referencial de la proposta. No és que sigui una obra intensa, però sí que permet moure als actors en un entorn emocional molt divers i que en certa manera els toca de prop. Per això, Lluís Català, Maria Frias, Miguel Gómez i Núria Orellana encaixen tan bé amb els seus personatges, joves, confosos, amb la ingenuïtat i la passió d’aquell qui encara té tots els somnis per complir.

Val a dir, però, que aquesta no és exclusivament una obra per a joves. Ans al contrari, el tema i el to del text és bastant transversal. Probablement, perquè es tracta d’una comèdia sobre uns xavals que regenten una tenda de còmics i que es passen la vida parlant sobre superherois. I ara com ara, aquests herois amb capa són patrimoni de la cultura popular i, cadascú a la seva manera, els coneix i hi té una certa connexió. Converses sobre una batalla entre Hulk i Godzilla ens connecten amb aquesta sèrie que fins i tot el meu pare (que ja us dic que no és el target objectiu de les històries de superherois) veu: The Big Bang Theory. Però sota aquest fons aparentment banal es tracten problemes quotidians que impliquen als joves: precarietat, integració, amor, justícia social, etc.

Així doncs, ens trobem en una botiga de còmics regentada per dos joves apassionats pel món dels superherois (universos copats per DC i Marvel) i una noia que hi aporta la visió més pragmàtica i la que precisament crea un dels conflictes sobre el que vertebra la història: la tenda com a negoci és absolutament deficitària. El relat, però, posa un element nou que vol aportar una reflexió social: l’aparició d’un justicier emmascarat que impedeix delictes i crims al barri. La dramatúrgia d’Angelet està teixida a través d’escenes desordenades, en la típica estructura de trencaclosques que anirem ordenant a mesura que avança la trama. La teranyina està ben teixida i ens atrapa en tot moment. Tant és per la descripció dels personatges, els petits conflictes creats entre aquests, els apunts més còmics i els hams que generen cert suspens. La Chispa beu del cinema, també, quan s’escenifiquen dues escenes en paral·lel, com en els monòlegs/ interrogatoris de la policia alternant-se amb d’altres que succeeixen a la llibreria. Angelet té anys d’ofici com per saber portar l’espectador cap allà on vol.

I no ha estat fàcil precisament. L’obra ha estat un procés de creació constant entre els diferents elements que la configuraven. Direcció, interpretació i dramatúrgia. En aquest sentit, la història s’ha anat modificant i aportant noves capes a mesura que actrius i actors han aportat la seva mirada. Aquest procés potser ha provocat la falta de conclusió en el relat, sobretot en la part que afecta la sort de la llibreria i dels tres que la regenten. Per altra banda, Angelet, sabent que està tractant un tema espinós com és el de prendre’s la justícia per un mateix, acaba salvant la situació amb un gag que, tot i generar una violència, una explosió social, resulta ser molt absurda.

Després hi ha una decisió de l’autor que no comparteixo. El bilingüisme en depèn de quines produccions és molt interessant i genera matisos molts rics als personatges. Vivim en una societat on dues llengües conviuen perillosament i això es trasllada al carrer. Però no entenc que la instrumentalització d’un idioma o altre es doni per, des de la meva opinió, marcar un col·lectiu o altre, en aquest cas la policia. Sé de bona tinta que aquesta no era la intenció de l’autor, però pot induir a equívocs.

Els quatre intèrprets van estar ben afinats durant tota l’obra, jugant entre ells, definit bé els trets més característics dels seus personatges, sobretot en el cas de Lluís Català i Maria Frias. Cal dir que la funció era una prèvia i que les interpretacions estaran encara més rodades amb els dies. Sigui com sigui, és una de les propostes més fresques i sense pretensions d’aquest Grec. I una oportunitat per descobrir talent jove parlant sobre temes que els impliquen fugint de qualsevol paternalisme. A la llarga deixaran de ser com personatges secundaris en un còmic equivocat. Tot i que, si la incertesa i precarietat del sector els persegueix, continuaran sent heroics.
Martí Figueras, Núvol, 28 juny 2023

